****ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບເອກະລາດປະຊາທິປະໄຕເອກະພາບວັດທະນະຖາວອນ

\*\*\*\*\*\*\*\*\*\*\*\*

ແຂວງຫຼວງພະບາງ

ສະຫະພັນ​ແມ່ຍິງ​ແຂວງ​ ເລກທີ\_\_\_\_\_\_/ສຍຂ.ຫຼບ

 ວັນທີ \_\_\_\_\_\_\_\_\_\_\_

***​*ໃບ​ສະ​ເໜີ**

ແຜນສະເໜີງົບປະມານລະອຽດດຳເນີນກິດຈະກຳຕິດຕາມການບັນທຶກການເກັບເຫັດແລະເກັບກໍາຂໍ້ມູນ

ເພືອ່ການກະກຽມ ຂຽນບົດສະເໜີໂຄງການ ຟື້ນຟູແຫລ່ງເຫັດທໍາມະຊາດ

ເດືອນ ພຶດສະພາເຖິງ ມິຖຸນາ 2015

**\*\*\*\*\*\*\*\*\*\*\*\*\*\*\*\*\*\***

**ຮຽນ :**ທ່ານຫົວໜ້າປະສານງານໂຄງການ ແລະ ທ່ານຫົວໜ້າຊ່ຽວຊານ TABIທີ່ນະຄອນຫລວງວຽງຈັນ

(ໂດຍຜ່ານຫອ້ງການ​ປະສານ​ງານໂຄງການ TABI ປະຈໍາແຂວງ ຫລວງພະບາງ )

**ເລື່ອງ:** ສະເໜີຂໍງົບປະມານລົງຕິດຕາມບັນທຶກກໍາຂໍ້ມູນຂອງອາສາສະມັກບ້ານ ແລະຕິດຕາມສະພາບເຫັດທໍາມະຊາດ.

- ອີງໃສ່ ແຜນການປະຕິບັດວຽກງານຂອງທີມງານຜູ້ຮັບຜິດຊອບກິດຈະກໍາເຫັດທໍາມະຊາດຢູ່ 5 ບ້ານ

 ເປົ້າໝາຍຢູ່ເມືອງຈອມເພັດ;

- ອີງໃສ່ຄວາມຕ້ອງການໃນການທົບທວນຄືນໄລຍະຜ່ານມາ ແລະຄວາມຕ້ອງການຂອງກຸ່ມປູກເຫັດ ຢູ່ 2 ບ້ານ.

**1: ສະພາບລວມປະຫວັດຄວາມເປັນມາ ແລະເຫດຜົນ:**

ປະຊາຊົນບັນດາເຜົ່າທີ່ຢູ່ເຂດຊົນນະບົດຂອງແຂວງຫຼວງພະບາງ ໄດ້ດໍາລົງຊີວິດຕິດພັນກັບຄວາມອຸດົມສົມບູນຂອງຊີວະນາໆພັນ ເປັນຕົ້ນແມ່ນເກັບເຄື່ອງປ່າຂອງດົງ, ພືດຜັກແລະອື່ນໆທີ່ມີຢູ່ໃນທໍາມະຊາດມາແຕ່ດົນນານເພື່ອນຳໃຊ້ບໍລິໂພກພາຍໃນຄອບຄົວແລະຂາຍອອກເພື່ອສ້າງລາຍຮັບ. ອີງຕາມຈຸດພິເສດຂອງສະພາບທໍາມະຊາດ ແລະທ່າແຮງບົ່ມຊ້ອນຂອງຄວາມອຸດົມສົມບູນຢູ່ແຕ່ລະທ້ອງຖິ່ນ; ໃນພື້ນທີ່ ບ້ານເປົ້າໝາຍຂອງໂຄງການທີ່ໄດ້ປະຕິບັດການວາງແຜນນຳໃຊ້ດິນກະສິກຳແລະປ່າໄມ້ຂອງເມືອງຈອມເພັດທີ່ມີຈຸດພິເສດທີ່ແຕກຕ່າງກັບແຫ່ງອື່ນໆກໍຄືພື້ນທີ່ດັ່ງກ່າວມີເຫັດທຳມະຊາດເກີດຂື້ນຫຼາກຫຼາຍຊະນິດ ກໍ່ແມ່ນສິ່ງໜຶ່ງທີ່ເປັນທ່າແຮງບົ່ມຊ້ອນຂອງປະຊາຊົນບັນດາເຜົ່າຫລາຍຄອບຄົວໃນຫລາຍບ້ານຢູ່ພາຍໃນເມືອງໄດ້ເກັບກູ້ເຫັດທໍາມະຊາດມາບໍລິໂພກພາຍໃນຄອບຄົວ ແລະຈໍາໜ່າຍຢູ່ໃນຕະຫຼາດຂອງແຂວງຫຼວງພະບາງ ແລະເຫັດບາງຊະນິດກໍ່ຂາຍອອກຕ່າງປະເທດ ຊຶ່ງສ້າງລາຍຮັບຢ່າງຫຼວງຫຼາຍໃຫ້ແກ່ເຂົາເຈົ້າ. ໃນນີ້ມີ 5 ບ້ານທີ່ບໍ່ຫ່າງໄກຈາກເທດສະບານເມືອງ ກໍແມ່ນບ້ານທີ່ມີມູນເຊື້ອເກັບກູ້ເຫັດຊະນິດຕ່າງໆຈາກທໍາມະຊາດມາຂາຍຢ່າງຕໍ່ເນື່ອງເປັນເວລາດົນນານແລ້ວ.

ຄຽງຄູ່ກັບຄວາມອຸດົມສົມບູນຂອງຊັບພະຍາກອນທໍາມະຊາດທີ່ກ່າວມາຂ້າງເທີ່ງນີ້ ໄດ້ມີການປ່ຽນແປງໄປເທື່ອລະກ້າວ ໂດຍສະເພາະດິນຟ້າອາກາດບໍ່ປົກກະຕິ, ຊະນິດເຫັດບໍ່ອອກຕາມລະດູການ ຫຼື ບໍ່ໄດ້ປະລິມານເທ່ົ່າທີ່ຄວນ, ປ່າໄມ້ຫຼຸດລົງ, ເກິດໄຟໄໝ້ລາມປ່າ ແລະອື່ນໆ ຈື່ງເຮັດໃຫ້ການເກັບກູ້ເຫັດຊະນິດຕ່າງໆບໍ່ແນ່ນອນ ແລະລາຍຮັບຂອງປະຊາຊົນບໍ່ສະໝໍ່າສະເໝີ. ການເກັບກູ້ເຫັດຊະນິດຕ່າງໆ ຈະອີງໃສ່ແຕ່ເຫັດເກີດຈາກທໍາມະຊາດໃນແຕ່ລະໆດູການ, ບໍ່ມີລະບົບການຟື້ນຟູ, ຂາດການຈັດສັນ, ຂາດລະບົບການຄຸ້ມຄອງເຫັດ ແລະປ່າເຫັດ ເປັນຕົ້ນ. ນອກຈາກນີ້ ການຈໍ່າໜ່າຍເຫັດຂອງປະຊາຊົນ ແມ່ນແບບກະແຈກກະຈາຍ ລາຄາຂາຍເຫັດຢູ່ບ້ານທີ່ຕິດກັນບໍ່ເທົ່າກັນ ເຮັດໃຫ້ປະຊາຊົນເສຽຜົນປະໂຫຍດ.

ນັບແຕ່ເດືອນ 6/2013 ເປັນຕົ້ນມາ ໂຄງການ ພັດທະນາລະບົບນິເວດຊີວະນາໆພັນກະສິກໍາຢູ່ເຂດພູດອຍ ( TABI ) ຈື່ງໄດ້ ສະໜັບສະໜູນທຶນໃຫ້ສະຫະພັນແມ່ຍິງແຂວງ ເລີ່ມການສຶກສາຮຽນຮູ້ກ່ຽວກັບ ວົງຈອນຂອງຊະນິດເຫັດແລະຄວາມຫຼາກຫຼາຍທີ່ມີຢູ່ໃນທ້ອງຖິ່ນ ຢູ່ໃນ 5 ບ້ານຄື: ບ້ານ ນາຄໍາ, ບ້ານ ຫ້ວຍຕ່ານ, ບ້ານ ໂສມ, ບ້ານ ນາ ແລະບ້ານ ຊໍາອໍ້ ໂດຍອີງໃສ່ການເກັບເຫັດຂອງປະຊາຊົນໃນແຕ່ລະບ້ານ, ຈຸດທີ່ຕັ້ງ ແລະຕາມລະດູການທີ່ໄດ້ເກັບກູ້ໄດ້. ໄດ້ແຕ່ງຕັ້ງອາສາສະມັກບ້ານ ບັນທຶກຂໍ້ມູນຂອງຊະນິດເຫັດທີ່ເກັບກູ້ໄດ້ຂອງປະຊາຊົນພາຍໃນບ້ານໃນແຕ່ລະວັນຊຶ່ງເລີ່ມແຕ່ເດືອນກໍລະກົດ 2013 ມາຮອດເດືອນ ກໍລະກົດ 2014 ມີ 217 ຄອບຄົວ, ມີເຫັດຈໍານວນ 27 ຊະນິດ, ປະລິມານເຫັດທີ່ເກັບໄດ້ມີ 25.103 ກິໂລ ຊຶ່ງຊາວບ້ານໄດ້ເອົາມາບໍລິໂພກ ແລະຂາຍສາມາດສ້າງລາຍຮັບໄດ້ທັງໝົດ 472.587.000 ກີບ, ຄາດວ່າຮອດເດືອນ ກໍລະກົດ 2015 ຈະສ້າງເປັນຖານຂໍ້ມູນໃນການປຽບທຽບປະລິມານເຫັດແຕ່ລະຊະນິດໃນ 2 ປີ ຜ່ານມາ ແລະອາດຈະສາມາດຄັດເລືອກບາງຊະນິດມາພັດທະນາ ກ່ຽວກັບ ເຫັດທໍາມະຊາດໃນອະນາຄົດ. ໃນປີຜ່ານມາ (2014) ໂຄງການໄດ້ຄັດເລືອກຊະນິດເຫັດທີ່ມີຄວາມນິຍົມບໍລິໂພກ ແລະເປັນໄປໄດ້ໃນການປູກມາຝຶກອົບຮົມ-ສາທິດປູກມີ: ເຫັດຂາວ ແລະເຫັດບົດ ໃຫ້ປະຊາຊົນບ້ານ ໂສມ ແລະບ້ານ ຫ້ວຍຕ່ານນອກລະດູການ ໂດຍມີຊ່ຽວຊານ ຫຼື ວິທະຍາກອນ ທີ່ມີຄວາມຊ່ຽວຊານທາງດ້ານເຫັດມານໍາພາທາງດ້ານວິຊາການ ເພື່ອໃຫ້ມີລາຍຮັບເພີ່ມໃຫ້ປະຊາຊົນ ໂດຍຄັດເລືອກເອົາບ້ານລະ 10 ຄອບຄົວ ລວມມີ 20 ຄອບຄົວ. ພາຍຫລັງຝຶກອົບຮົມ ກຸ່ມເປົ້າໝາຍໄດ້ທົດລອງປູກ ຊຶ່ງຜົນໄດ້ຮັບມີ: ເບົ້າເຫັດຈໍານວນ 944 ເບົ້າ, ເກັບເຫັດໄດ້ 22 ກິໂລ; ແຕ່ກໍ່ມີບັນຫາທີ່ພົບເກີດຂື້ນ ຄື:ບໍ່ມີນໍ້າຫົດ ( ບ້ານ ຫ້ວຍຕ່ານ ), ມີມົດ, ໄຮເຂົ້າເບົ້າເຫັດ, ເຫັດເກີດໜອ້ຍ, ເບົ້າເຫັດເນົ່າ ຈຶ່ງບໍ່ໄດ້ຮັບຜົນສໍາເລັດຕາມເປົ້າໝາຍ. ຈາກບັນຫາດັ່ງກ່າວ ທິມງານຈະສືບຕໍ່ ປຶກສາຫາລືກັບກຸ່ມເປົ້າໝາຍ ເພືຶ່ອຊອກຫາວິທີແກ້ໄຂໃນຕໍ່ໜ້າ.

ນອກນີ້ ທາງໂຄງການໄດ້ສະໜອງທຶນກໍ່ສ້າງນໍ້າລິນໃຫ້ຊາວບ້ານ ຊໍາອໍ້ ເພືອ່ ສ້າງເງືອ່ນໄຂສົ່ງເສີມປູກເຫັດໃຫ້ຊາວບ້ານ.ຄຽງຄູ່ກັນນັ້ນ ໂຄງການຍັງໄດ້ສະໜັບສະໜູນດ້ານງົບປະມານໃຫ້ແກ່ຫ້ອງການກະສິກຳແລະປ່າໄມ້ເມືອງແລະຫ້ອງການຊັບພະຍາກອນທຳມະຊາດແລະສິ່ງແວດລ້ອມຂອງເມືອງຈັດກິດຈະກໍາການວາງແຜນ, ຈັດສັນທີ່ດິນແລະປ່າໄມ້ ເພື່ອພັດທະນາແລະຄຸ້ມຄອງທີ່ດິນແລະປ່າໄມ້. ກິດຈະກໍາສ້າງແລວກັນໄຟ ເພື່ອປ້ອງກັນໄຟໄໝ້ລາມປ່າ ໃນນີ້ໄດ້ກວມເອົາເຂດເກັບກູ້ແລະຄຸ້ມຄອງເຫັດໃຫ້ເໝາະສົມກັບລະບົບນິເວດຂອງເຫັດຊະນິດຕ່າງໆຢູ່ບ້ານເປົ້າໝາຍ. ຈາກຜົນສໍາເລັດການຝຶກອົບຮົມ ໄດ້ສ້າງຕັ້ງກຸ່ມປູກເຫັດບ້ານລະ 1 ກຸ່ມ ພອ້ມທັງສືບຕໍ່ທົດລອງປູກດ້ວຍຕົນເອງ; ຜົນໄດ້ຮັບເບື້ອງຕົ້ນຢູ່ບ້ານ ໂສມ ເຫັນວ່າເຫັດເກີດຫລາຍ ຕໍ່ມາມີມົດເຂົ້າເບົ້າເຫັດ ຍອ້ນຄວາມຮັບຮູ້ບໍ່ເລິກເຊິ່ງຈຶ່ງເອົາຢາຂ້າແມງໄມ້ສີດ ເຮັດໃຫ້ເຊື້ອເຫັດຕາຍ, ສໍາລັບບ້ານ ຫ້ວຍຕ່ານ ບໍ່ມີນໍ້າຫົດເບົ້າເຫັດຈຶ່ງບໍ່ໄດ້ຮັບຜົນສໍາເລັດ.

ເຖິງຢ່າງໃດກໍ່ຕາມປະຊາຊົນຍັງມີຄວາມມຸ້ງຫວັງຢາກປູກເຫັດຍອ້ນເປັນສິນຄ້າທີ່ ຕະຫລາດຕອ້ງການ ແລະລາຄາກໍ່ສູງຂຶ້ນແຕ່ລະປີ. ໂຄງການຈະພະຍາຍາມຊອກເງື່ອນໄຂ ເພື່ອພັດທະນາເຫັດໃຫ້ມີຜົນສໍາເລັດໃນໄລຍະສັ້ນນີ້ ແຕ່ຖ້າຍັງບໍ່ສໍາເລັດຕາມເປົ້າໝາຍ ແມ່ນໂຄງການຈະໄດ້ພັດທະນາໄລຍະຕໍ່ໄປກ່ຽວກັບທາງດ້ານທັກສະຄວາມສາມາດຂອງປະຊາຊົນຜູ້ເກັບກູ້ເຫັດ ເພື່ອຟື້ນຟູ, ແລະອະນຸລັກຂອບເຂດເກັບກູ້ເຫັດ ເພື່ອກ້າວໄປເປັນອາຊີບທາງເລືອກທີ່ແນ່ນອນ ແລະຍືນຍົງ.

ນັບແຕ່ເດືອນ 10 (ຕຸລາ) 2014 ເປັນຕົ້ນມາ ເປັນຊ່ວງທີ່ການຈັດຕັ້ງສະຫະພັນແມ່ຍິງແຂວງ ແລະເມືອງພວມກະກຽມກອງປະຊຸມໃຫຍ່ຂັ້ນຂອງຕົນ ແຕ່ໃນນັ້ນແມ່ນສຸມໃສ່ລົງຊີ້ນໍາເປີດກອງປະຊຸມໃຫຍ່ສະຫະພັນແມ່ຍິງຂັ້ນບ້ານ, ໜ່ວຍອອ້ມຂ້າງເມືອງ - ແຂວງ, ມາຮອດປະຈຸບັນອົງການຈັດຕັ້ງສະຫະພັນແມ່ຍິງໄດ້ສໍາເລັດເປີດກອງປະຊຸມໃຫຍ່ແຕ່ລະຂັ້ນ 100 %. ຍອ້ນວຽກງານຈໍາເປັນທີ່ຕອ້ງປະຕິບັດໃຫ້ສໍາເລັດຕາມກໍານົດເວລາທີ່ຂັ້ນເທິງວາງອອກ; ກິດຈະກໍາສໍາຫຼວດ ຫຼື ບັນທຶກຂໍ້ມູນ ຈືງໄດ້ຢຸດໄປຊ່ວງເວລາດັ່ງກ່າວ; ທາງສະຫະພັນແມ່ຍິງແຂວງ ຈຶ່ງບໍ່ສາມາດຂຽນແຜນສືບຕໍ່ດໍານເນີນກິດຈະໃຫ້ຕໍ່ເນື່ອງ ແຕ່ສະພາບຕົວຈິງ ອາສາສະມັກບ້ານເປົ້າໝາຍກໍ່ໄດ້ເຄື່ອນໄຫວເປັນປົກກະຕິ ແລະລາຍງານສະພາບການເກີດຂອງເຫັດ ແລະບັນທຶກຂໍ້ມູນການເກັບເຫັດທຸກເດືອນ ມີຄວາມຈໍາເປັນທີ່ຈະເກັບຂໍ້ມູນໃຫ້ຄົບທຸກເດືອນພາຍໃນ 2 ປີ; ອີກດ້ານໜຶ່ງທາງການຈັດຕັ້ງບ້ານ ແລະສະຫະພັນແມ່ຍິງບ້ານຍັງມີຄວາມຕອ້ງການດໍາເນີນກິດຈະກໍາກ່ຽວກັບເຫັດທໍາມະຊາດ ຊຶ່ງເປັນອາຊີບເສີມທີ່ເປັນລາຍໄດ້ສໍາຄັນຂອງຊາວບ້ານຢູ່ໃນບ້ານເປົ້າໝາຍດັ່ງກ່າວ.

ສະນັ້ນ ທາງສະຫະພັນແມ່ຍິງແຂວງ ແລະ ສະຫະພັນແມ່ຍີງເມືອງຈອມເພັດ ຈະລົງສົມທົບກັບການຈັດຕັ້ງບ້ານ ເພື່ອປະເມີນກິດຈະກໍາທີ່ຜ່ານມາ ແລະຟັງທັດສະນະຂໍ້ຄິດເຫັນຂອງກຸ່ມ,ປຶກສາຫາລືເຖິງຄວາມເປັນໄປໄດ້ ຫຼື ຄວາມຕ້ອງການປະຕິບັດກິດຈະກໍາທີ່ມີຜົນປະໂຫຍດ,ເກັບກໍາສະພາບ, ບັນຫາ ແລະອື່ນໆ, ເກັບກໍາຂໍ້ມູນຕ່າງໆ ເພື່ອຂຽນບົດສະເໜີໂຄງການພັດທະນາຢ່າງສອດຄອ່ງກັບຄວາມເປັນຈິງຂອງທ້ອງຖິ່ນໃນອະນາຄົດ.

**2: ຈຸດປະສົງ:**

1. ເພື່ອທົບທວນແລະປະເມີນຄືນ ກ່ຽວກັບ ສະພາບການເກັບກູ້ ແລະບັນທຶກຂໍ້ມູນເຫັດຢູ່ບ້ານເປົ້າໝາຍ.

2. ເພື່ອປະເມີນຄືນ ກ່ຽວກັບ ການປູກເຫັດທໍາມະຊາດ ຂອງກຸ່ມເປົ້າໝາຍໃນ 2 ບ້ານ ແລະສຶກສາຄວາມເປັນໄປໄດ້ໃນຕໍ່ໜ້າ.

3. ເພື່ອປະເມີນຄືນ ກ່ຽວກັບ ການນໍາໃຊ້ລະບົບນໍ້າລິນ ແລະຜົນປະໂຫຍດ ຫຼື ຜົນກະທົບ ຈາກລະບົບນໍ້າລິນ ຕໍ່ ກຸ່ມເປົ້າໝາຍ ຢູ່ 1 ບ້ານ.

**3: ແຜນກິດຈະກຳ:**

**3.1: ກິດຈະກໍາ:**

1. ເກັບກໍາຂໍ້ມູນຄອບຄົວ, ພົນລະເມືອງຂອງແຕ່ລະບ້ານ.

2. ຈັດກອງປະຊຸມຮ່ວມກັບກຸ່ມຜູ້ເກັບກູ້ເຫັດທໍາມະຊາດ

3. ຕິດຕາມແລະເກັບກໍາຂໍ້ມູນຜົນກະທົບຂອງການນໍາໃຊ້ນໍ້າລິນ

**4**. ປະເມີນຜົນການຝຶກອົບຮົມເຕັກນິກການປູກເຫັດບົດ, ເຫັດຂາວຢູ່ 2 ບ້ານ (ໂສມ, ຫ້ວຍຕ່ານ)

5. ຕິດຕາມຂໍ້ມູນການບັນທຶກຂໍ້ມູນເຫັດຂອງອາສາສະມັກບ້ານ

6. ສັງລວມແລະບັນທຶກຂໍ້ມູນເຂົ້າຄອມພິວເຕີ

**4: ວິທີການປະຕິບັດກິດຈະກຳ:**

* 1. **ເກັບກໍາສະຖິຕິຄອບຄົວ, ພົນລະເມືອງຂອງແຕ່ລະບ້ານ:**

ພົວພັນນໍາອໍານາດການປົກບ້ານ/ນາຍບ້ານ ເພື່ອກວດສອບ ແລະບັນທຶກຂໍ້ມູນຈໍານວນຄອບຄົວ, ຈໍານວນພົນລະ ເມືອງທັງໝົດ (ຍິງ-ຊາຍ), ຊົນເຜົ່າ, ເກັບກໍາຂໍ້ມູນລະອຽດແຍກອິງຕາມຖານະຄອບຄົວ (ຄອບຄົວ​ເຫຼືອ​ກິນ, ກຸ້ມ​ກິນ ແລະ ທຸກ​ຍາກ, ຕາມ​ມາດຖານ​ຂອງ​ດຳລັດ 201 /ນຍ) ພ້ອມທັງຈົດລາຍຊື່ຂອງຄອບຄົວ ອີງຕາມແຕ່ລະປະເພດຖານະຄອບຄົວໃຫ້ຄົບຖ້ວນ. ຈຸດປະ ສົງແລະເປົ້າໝາຍຂອງການເກັບກໍາຂໍ້ມູນພົນລະເມືອງແລະແຍກຕາມຖານະຄອບຄົວນີ້ ແມ່ນຢາກຮູ້ເຖິງຜົນກະ ທົບ ຫຼື ກຸ່ມຖານະໃດທີ່ໄດ້ຮັບຜົນປະໂຫຍດຈາກກິດຈະກໍາເຫັດດັ່ງກ່າວ.

* 1. **ຈັດກອງປະຊຸມຮ່ວມ​ກັບການຈັດຕັ້ງບ້ານ ແລະຊາວບ້ານ**:

ຈັດສະຖານທີ່ ແລະເຕົ້າໂຮມຊາວບ້ານທັງໝົດ (ຍິງ - ຊາຍ) ທັງຜູ້ເກັບກູ້ເຫັດ ແລະບໍ່ເກັບກູ້ເຫັດມາຢູ່ຈຸດດຽວກັນ. ທີມງານແຈ້ງຈຸດປະສົງຂອງກອງປະຊຸມໃນຄັ້ງນີ້ ພ້ອມທັງນໍາເວລາທີ່ຕ້ອງການດໍາເນີນກອງປະຊຸມໃນມື້ນີ້ ແລະບັນດາໜ້າວຽກທີ່ຈັດຕັ້ງປະຕິບັດໃນຄັ້ງນີ້. ຫຼັງຈາກນັ້ນນໍາໃຊ້ຄໍາຖາມເຈາະຈີ້ມກຸ່ມເປົ້າໝາຍ ຫຼື ຜູ້ເຂົ້າກອງປະຊຸມ ເພື່ອຟັງການລາຍງານສະພາບລວມ ກ່ຽວກັບ ການປະກອບອາຊີບລວມ ແລະການເກັບກູ້ເຫັດຂອງບ້ານປີນີ້ເປັນແນວໃດ?, ສຶກສາແລະເກັບກໍາຂໍ້ມູນເຫັດ ໂດຍສົມທຽບລະດູການໃນປີຜ່ານໆມາ - ໄລຍະດຽວກັນ/ອາຍຸຂອງການເກີດເຫັດ ໃນແຕ່ລະສະຖານທີ່, ຊະນິດເຫັດ, ປະລິມານເກັບກູ້ໄດ້, ຈໍານວນຄົນເກັບກູ້, ສະຖານທີ່ເກີດເຫັດ ລະຫວ່າງ ເຂດທີ່ມີໄຟລາມ, ບໍ່ມີໄຟລາມ, ການຂາຍເຫັດ, ບັນຫາ/ອຸປະສັກທີ່ພົບ, ແນວຄວາມຄິດໃນການແກ້ໄຂແບບມີສ່ວນຮ່ວມ.

* 1. **ຕິດຕາມແລະເກັບກໍາຂໍ້ມູນຜົນກະທົບຂອງການນໍາໃຊ້ນໍ້າລິນ**:
* ສ້າງແບບຟອມຕິດຕາມນໍ້າລິນ (ແບບຟອມຄັດຕິດ)
* ລົງສັງເກດເບີ່ງສະຖານທີ່ຕົວຈິງ ຫຼື ຈໍານວນກ໊ອກນໍ້າ ແລະປະລິມານນໍ້າ
* ສໍາພາດສອບຖາມຜູ້ຊົມໃຊ້ນໍ້າກ່ຽວກັບຜົນປະໂຫຍດ/ຂໍ້ສະດວກ/ປະລິມານນໍ້າ ໂດຍການສົມທຽບລະຫວ່າງ ກ່ອນ ປັບປຸງ ແລະ ຫຼັງປັບປຸງແລ້ວມີການປ່ຽນແປງແນວໃດ? ເພື່ອຮັບຮູ້ເຖິງຜົນກະທົບຕໍ່ພາກສ່ວນໃດ ເຊັ່ນ: ແມ່ຍິງ ແລະ ເດັກນ້ອຍ ເປັນຕົ້ນ.
* ໃຫ້ຄະນະຮັບຜິດຊອບນໍ້າລິນ ລາຍງານ ກ່ຽວກັບ ສະພາບການຄູ້ມຄອງນໍາໃຊ້ນໍ້າລິນບ້ານຊໍາອໍ້, ຂໍ້ສະດວກ, ຂໍ້ຫຍຸ້ງຍາກ ເຊັ່ນ: ການປະຕິບັດລະບຽບ; ປະລິມານນໍ້າບໍ່ພຽງພໍ ຫຼື ເຫຼືອ, ການຮັກສາແຫຼ່ງຕົ້ນນໍ້າ/ປ່າໄມ້ໃນຍອດນໍ້າ ສົມທຽບຄວາມແຕກຕ່າງ ກ່ອນ ແລະ ຫຼັງ ກິດຈະກໍາຈາກຄະນະຮັບຜິດຊອບນໍ້າລິນ.
	1. **ປະເມີນຜົນການຝຶກອົບຮົມເຕັກນິກການປູກເຫັດບົດ, ເຫັດຂາວ(ສະເພາະ 2 ບ້ານນີ້ຈັດກອງປະຊຸມດຽວ):**

ເຕົ້າໂຮມກຸ່ມເປົ້າໝາຍຜູ້ທີ່ໄດ້ເຂົ້າຝຶກອົບຮົມເຕັກນິກການປູກເຫັດບົດ, ເຫັດຂາວຂອງບ້ານໂສມແລະຫ້ວຍຕ່ານ. ທົບທວນຄືນເຕັກນິກວິທີການ ແລະບົດຮຽນ ຫຼື ບັນຫາທີ່ຝຶກອົບຮົມຊຸດຜ່ານມາ ເພື່ອປະເມີນເຖິງຜົນສໍາເລັດ, ບໍ່ສໍາເລັດ, ບັນຫາ, ຈຸດອ່ອນ/ຂໍ້ຄົງຄ້າງ ໂດຍນໍາພາວິເຄາະບັນຫາ ເພື່ອຊອກຫາສາຍເຫດ, ແລກປ່ຽນທັດສະນະຄວາມຕອ້ງການ/ຄວາມເປັນໄປໄດ້ໃນຕໍ່ໜ້າ. ການໄລ່ລຽງເສດຖະກິດ ລະຫວ່າງ ປັດໄຈການລົງທຶນການຝຶກອົບຮົມການປູກເຫັດທໍາມະຊາດ ແລະເກັບກູ້ເຫັດທໍາມະຊາດອັນໃດຄຸ້ມຄ່າ ຫຼື ເສດຖະກິດກວ່າ.

ຕິດຕາມແລະກວດສອບອຸປະກອນຝຶກອົບຮົມ ອັນເກົ່າທີ່ມີຢູ່ ຫຼື ຍັງໃຊ້ໄດ້ ຫຼື ຢູ່ໃນສະພາບແນວໃດແລ້ວ. ຖ້າຈະຝຶກອົບຮົມຊຸດໃໝ່ຄວນກະກຽມເຄື່ອງມື ແລະ ກໍານົດວິທີການດຳເນີນກິດຈະກຳອັນໃດແດ່ ເພື່ອເປັນແຜນລະອຽດໃນຕໍ່ໜ້າ;

* 1. **ຕິດຕາມການບັນທຶກຂໍ້ມູນເຫັດຂອງອາສາສະມັກບ້ານ:**ແຕ່ເດືອນ 10 (ຕຸລາ) 2014 ເຖິງ ເດືອນ 6 (ມີຖຸນາ) 2015
* ອາດຈະໄດ້ແບ່ງທີມງານ ຜູ້ໜຶ່ງໄປບັນທຶກຂໍ້ມູນນໍາອາສາສະມັກບ້ານຜູ້ບັນທຶກຂໍ້ມູນ ໂດຍກວດກາປຶ້ມບັນທຶກການເກັບເຫັດຂອງແຕ່ລະບ້ານແລະບັນທຶກ - ກວດສອບ-ສັງລວມຂໍ້ມູນທີ່ບັນທຶກແຕ່ລະເດືອນຂອງແຕ່ລະອາສາສະມັກບ້ານແລະຈ່າຍເງິນຄ່າແຮງງານອີງຕາມການບັນທຶກຕົວຈິງຂອງອາສາສະມັກໃນແຕ່ລະບ້ານໃນແຕ່ລະເດືອນ.
* ຫຼື ອາດຈະສ້າງແບບຟອມສໍາຮອງ ເພື່ອແຈກໃຫ້ອາສາສະມັກບ້ານບັນທຶກ
* ຢືມປື້ມບັນທຶກຂອງອາສາສະມັກຂອງແຕ່ລະບ້ານມາບັນທຶກ ຫຼື ຖ່າຍເອກະສານ ຫຼື ສັງລວມຢູ່ຫ້ອງການ ແລະສົ່ງຄືນໃນເດືອນຕໍ່ໄປໃນເວລາລົງຊຸກຍູ້ເຄື່ອນຫໄວກິດຈະກໍາຂອງເດືອນຕໍ່ໄປ. ສັງລວມຂໍ້ມູນ ແລະບັນທຶກເຂົ້າຄອມພິວເຕີ ບັນທຶກຂໍ້ມູນເຂົ້າຄອມພິວເຕີ.
	1. **ສັງລວມຂໍ້ມູນ-ບັນທຶກເຂົ້າຄອມພິວເຕີ ແລະລາຍງານ:**
* ນໍາເອົາບັນດາຂໍ້ມູນທີ່ໄດ້ເກັບກໍານໍາອາສາສະມັກບ້ານມາສັງລວມ ແລະຕີເຂົ້າຄອມພິວເຕີໃຫ້ຄົບຖ້ວນ. ນອກຈາກນີ້ ຈະໄດ້ຂຽນບົດລາຍງານ ກ່ຽວກັບ ຜົນການຈັດຕັ້ງປະຕິບັດກິດຈະກໍາ ພ້ອມທັງສະຫຼຸບການໃຊ້ຈ່າຍງົບປະມານ ເພື່ອສົ່ງໃຫ້ສາຍຕັ້ງ ແລະພາກສ່ວນທີ່ກ່ຽວຂ້ອງ.

**5: ຄາດໝາຍຜົນໄດ້ຮັບແລະຕົວວັດແທກຜົນສຳເລັດ:**

* ຮູ້ໄດ້ສະພາບລວມຂອງບ້ານ, ສະຖິຕິທີ່ຊັດເຈນຂອງເຫັດແຕ່ລະຊະນິດ, ການປ່ຽນແປງການເກີດເຫັດ, ຜົນກະທົບຕໍ່ຊີວິດການເປັນຢູ່ຂອງຊາວບ້ານ, ແນວຄວາມຄິດໃນການແກ້ໄຂຂອງຊາວບ້ານ ແລະຄວາມຕອ້ງການຕ່າງໆ;
* ກໍາໄດ້ສະພາບການຄຸ້ມຄອງນໍາໃຊ້ນໍ້າລິນ, ລະບຽບການ, ຜົນປະໂຫຍດທີ່ຊາວບ້ານໄດ້ຮັບ;ແລະຜົນກະທົບຕໍ່ຜູ້ບໍລິໂພກນໍ້າ
* ໄດ້ຂໍ້ມູນການເກັບເຫັດຂອງຊາວບ້ານແຕ່ເດືອນ 10 (ຕຸລາ) 2014 ເຖິງ 6 (ມິຖຸນາ) 2015 ເພືອ່ປະກອບເປັນຂໍ້ມູນປະຈໍາປີ ແລະສົມທຽບປະລິມານເຫັດໃນປີ 2014ແລະ2015 (ຕາມແບບຟອມບັນທຶກຂໍ້ມູນການເກັບເຫັດ );
* ຮູ້ໄດ້ຄວາມເຂົ້າໃຈບົດຮຽນ, ຄວາມສາມາດປູກເຫັດຕົວຈິງຂອງຊາວບ້ານ ເພືອ່ພັດທະນາໃນຕໍ່ໜ້າ;
* ມີຂໍ້ມູນສະພາບນໍ້າລິນ, ກອ້ກນໍ້າ, ອຸ່ງນໍ້າ ແລະອື່ນໆ (ຕາມແບບຟອມທີ່ສ້າງໄວ້);
* ມີຂໍ້ມູນອຸປະກອນການຝຶກອົບຮົມ ( ຕາມແບບຟອມທີ່ສ້າງໄວ້ );
* ຮູ້ຜູ້ໄດ້ຮັບຜົນປະໂຫຍດຂອງຄອບຄົວ, ພົນລະເມືອງທັງໝົດໃນບ້ານ ເພືອ່ສົມທຽບກັບຂໍ້ມູນຄອບຄົວ ວ່າຖານະໃດທີ່ໄດ້ຮັບຜົນໂຫຍດຈາກກິດຈະກໍາເຫັດຂອງແຕ່ລະບ້ານ ແລະຂໍ້ມູນອື່ນໆ ເພືອ່ພັດທະນາໃນຕໍ່ໜ້າ (ຕາມແບບຟອມທີ່ສ້າງໄວ້).

**6: ແຜນບຸກຄະລາກອນ:**

***ກ.***ສະຫະພັນແມ່ຍິງແຂວງຫຼືຜູ້ນຳພາຈັດຕັ້ງປະຕິບັດຮ່ວມກັບພະນັກງານສະຫະພັນແມ່ຍິງເມືອງຈອມເພັດ ແລະອາສາສະມັກບ້ານເປົ້າໝາຍ ທີ່ຮ່ວມເຄື່ອນໄຫວວຽກງນໃນແຜນສະບັບນີ້ ມີຈໍານວນ 10 ທ່ານຊື່ງປະກອບມີລາຍຊື່ຄື:

|  |  |  |  |
| --- | --- | --- | --- |
| **ລ/ດ** | **ຊື່ແລະນາມສະກຸນ** | **ພາກສ່ວນ** | **ໜ້າທີ່ຮັບຜິດຊອບໃນກິດຈະກຳ** |
| 1 | **ທ່ານນ.ບົວຈັນນາມມະວົງ** | **ສະຫະພັນແມ່ຍິງແຂວງ** | **ຜູ້ຊີ້ນຳໂຄງການ ​** |
| 2 | **ທ່ານນ.ວິໄລພອນ ໄຊຍະໂສມ** | **ສະຫະພັນແມ່ຍິງແຂວງ** | **ຜູ້​ຈັດຕັ້ງປະຕິບັດໂຄງການ** |
| **3** | **ທ່ານ ນ. ຈັນທາ ສິງຫາລາດ** | **ສະຫະພັນແມ່ຍິງແຂວງ** | **ການເງີນ** |
| **4** | **ທ້າວ ​ແກ້ວ ພຸດ​ທະ​ວົງ** | ສະຫະພັນ​ແມ່ຍິງ​ແຂວງ | **ພະນັກງານ**ຂັບ​ລົດ |
| 5 | ນ.**​ສີວິໄລ ສີສະຫວາດ** | **ສຍ**​​ເມືອງ​ຈອມ​ເພັດ | ຜູ້​ປະສານ​ງານ​ຂັ້ນ​ເມືອງ |
| 6 | ນ.**ບົວທອງ** | **ອສບ ບ້ານ ນາຄໍາ** | **ບັນທຶກຂໍ້ມູນການເກັບເຫັດ** |
| 7 | **ນ. ຄໍາຫວິນ** | **ອສບ ບ້ານ ຫ້ວຍຕ່ານ** | **ບັນທຶກຂໍ້ມູນການເກັບເຫັດ** |
| 8 | **ນ. ຈັນທະໄຫລ** | **ອສບ ບ້ານ ໂສມ** | **ບັນທຶກຂໍ້ມູນການເກັບເຫັດ** |
| 9 | **ນ. ແພງ** | **ອສບ ບ້ານ ນາ** | **ບັນທຶກຂໍ້ມູນການເກັບເຫັດ** |
| 10 | ນ. **ຈັນຖະໜອມ** | **ອສບ ບ້ານ ຊໍາອໍ້** | **ບັນທຶກຂໍ້ມູນການເກັບເຫັດ** |

***ຂ.*** ກຳນົດເວລາດຳເນີນກິດຈະກຳເລີ່ມແຕ່ວັນທີ 25 ພຶດສະພາ 2015 ​ເຖິງ30ມິຖຸນາ2015.

1. **ລວມແຜນງົບປະມານຂອງກິດຈະກໍາມີຈຳນວນ 16,770,000 ກີບ(ສິບແປດລ້ານ ສີ່ແສນ ສາມສິບພັນ ກີບ)**
2. **ແຜນງົບປະມານລະອຽດມີ ຕາຕະລາງ​ຄິດ​ໄລ່​ຄັດ​ຕິດ​ຂ້າງ​ຫຼັງ.**

**ໝາຍເຫດ:**

* ການສະຫຼຸບລາຍງານກິດຈະກຳແລະງົບປະມານທີ່ຖອນອອກໄປແມ່ນຈະຕ້ອງສະຫຼຸບສົ່ງຄືນໃຫ້ການຈັດຕັ້ງ ແລະໂຄງການຕາບີພາຍໃນ 3 ອາທິດຫຼັງຈາກສຳເລັດການດຳເນີນແຕ່ລະກິດຈະກຳໃນແຜນສະບັບນີ້.
* **ແຜນກິດຈະກຳແລະງົບປະມານ-ສະບັບນີ້ເຮັດຂື້ນເພື່ອຂໍອະນຸມັດເບີກຈ່າຍງົບປະມານໃນ**ແຜນສະ ບັບນີ້**ຈາກບັນຊີພາຍໃຕ້ການຄຸ້ມຄອງຂອງສະຫະພັນແມ່ຍິງແຂວງ**ຫຼວງພະບາງຊື່ບັນຊີ:**ໂຄງການສົ່ງເສີມ ແລະພັດທະນາການຜະລິດໄຄແຜ່ນໄລຍະ 4,ແຂວງຫຼວງພະບາງ,​ ເລກບັນຊີ:**0501110001533
* ຊື່ທະນາຄານ:ທະນາຄານການຄ້າຕ່າງປະເທດລາວ(BCEL)ສາຂາແຂວງຫລວງພະບາງ

**ເພື່ອນຳໄປຈັດຕັ້ງປະຕິບັດກິດຈະກຳຕາມເປົ້າໝາຍໃຫ້ມີປະສິດທິພາບແລະປະສິດທິຜົນສູງ**ສຸດ**.**

**ຫ້ອງການປະສານງານໂຄງການຕາ​ບີ ປະຈຳ​ແຂວງ​ຫຼວງ​ພະ​ບາງ ຜູ້ຂື້ນແຜນ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_**

**ຄະນະປະທານສະຫະພັນແມ່ຍິງແຂວງ**

(ຜູ້ຊີ້ນໍາໂຄງການ)

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_